Nýggja spæliplássið á Skúlatrøð væl móttikið 2017-08-22 12: 35 Leif Láadal Børnini hava tikið væl ímóti nýggju spæliumstøðunum á Skúlatrøð í Klaksvík, og økið millum skúlan og Snjallubjallu er bæði vakrari og betri at vera í, skrivar Klaksvíkar kommuna a heimasíðu síni. -Fyrsta skúlavikan eftir summarfrítíðina er farin afturum, og hvørt fríkorter hava børn verið at sæð á nýggja spæliplássinum á Skúlatrøð í Klaksvík, har tey kunnu reiggja, klintra og hoppa trampolin. Frammanundan var eisini fótbóltsvøllurin í økinum, og hann verður framvegis nógv brúktur, skrivar kommunan. Beinta Klakstein, forkvinna í Trivnaðarnevndini Børn og ung fegnast um betraðu umstøðurnar, og hon hevur sæð við egnum eygum, hvussu væl børnini trívast í nýggju umstøðunum. -Umstøðurnar at spæla eru blivnar nógv betri, og nú er økið eisini fríðkað við blómum og øðrum, so her er blivið ordiliga gott og vakurt hjá børnunum at vera. Tey brúka tað nógv í skúlatíð og børnini í Snjallubjallu hava eisini tikið tað til sín, umframt at tað jú er alment og frítt hjá øllum at brúka, sigur Beinta Klakstein.